**ΣΥΛΛΟΓΟΣ ΕΙΔΙΚΟΥ ΕΚΠΑΙΔΕΥΤΙΚΟΥ ΚΑΙ ΒΟΗΘΗΤΙΚΟΥ ΠΡΟΣΩΠΙΚΟΥ ΕΙΔΙΚΗΣ ΑΓΩΓΗΣ**

 **ΚΕΝΤΡΙΚΗΣ (Σ.Ε.Ε.Π.Ε.Α.)**

 **Θεσ/νίκη 5-12-2020**

 **Αρ. Πρωτ: 101**

**Πληροφορίες:**

**email:seepeakm@gmail.com**

 **ΠΑΡΑΣΤΑΣΗ ΔΙΑΜΑΡΤΥΡΙΑΣ**

 **ΤΕΤΑΡΤΗ 9 ΔΕΚΕΜΒΡΙΟΥ 2020 ΣΤΙΣ 14:30**

 **Στην Περιφερειακή Δ/νση Εκπαίδευσης Κεντρικής Μακεδονίας**

Το Δ.Σ. του συλλόγου μας αποφάσισε ομόφωνα να προχωρήσει σε παράσταση διαμαρτυρίας, τηρώντας όλα τα προβλεπόμενα μέτρα προστασίας, σε συνεργασία με την **Ομοσπονδία Συλλόγων Γονέων και Κηδεμόνων Κεντρικής Μακεδονίας. Η παράσταση διαμαρτυρίας θα πραγματοποιηθεί** στην Περιφερειακή Δ/νση Εκπαίδευσης Κεντρικής Μακεδονίας, την **Τετάρτη 9 Δεκεμβρίου στις 14:30.**

 **Είμαστε οι πρώτοι που διεκδικήσαμε ανοιχτές ΣΜΕΑΕ, με όρους και προϋποθέσεις**, καθώς δεν ταυτίζεται η δια ζώσης εκπαίδευση με την τηλεκπαίδευση (που στις ΣΜΕΑΕ είναι δύσκολη απ’ τη φύση της).

 Η κυβέρνηση έχει τεράστιες ευθύνες. Δεν πήρε κανένα μέτρο, άφησε τα σχολεία- και όλες τις Σχολικές Μονάδες Ειδικής Αγωγής στην τύχη τους. Ούτε δείχνει να έχει πρόθεση να πάρει μέτρα άμεσα.

 Ιδιαίτερα στην Κ. Μακεδονία η κατάσταση είναι τραγική: 100% πληρότητα στις ΜΕΘ, ο ρυθμός διασποράς ακόμη στα ύψη.

 **Η κατάσταση επίσης είναι τραγική στα σχολεία ειδικής αγωγής: το 30% των ΣΜΕΑΕ είναι σε αναστολή, τα 2/3 τουλάχιστον των σχολείων είναι ή ήταν το λιγότερο μία φορά σε αναστολή 14 ημερών,** **πολλά από αυτά είναι και δεύτερη φορά σε αναστολή 14 ημερών**. Αυτή τη στιγμή πολλοί γονείς κρατούν τα παιδιά στο σπίτι τους ως μέτρο πρόληψης για την οικογένειά τους και μόνο το ¼ του συνόλου των παιδιών βρίσκονται στο σχολείο.

 **Ως** **ΕΣΧΑΤΟ ΜΕΤΡΟ ζητάμε να κλείσουν οι ΣΜΕΑΕ** **νωρίτερα για τα Χριστούγεννα (από σήμερα κιόλας), έτσι ώστε να αξιοποιηθεί ο χρόνος μέχρι τις 8 Γενάρη, να ληφθούν μέτρα, και να επιστρέψουμε όλοι το νέο έτος με ασφάλεια.**

 **Τα αιτήματά μας :**

* **Επαναλαμβανόμενα εβδομαδιαία δωρεάν τεστ στο προσωπικό και στους μαθητές των ΣΜΕΑΕ με την συγκατάθεση των γονέων τους.**
* **Άμεση παρέμβαση κλιμακίου του ΕΟΔΥ στα σχολεία και στα ΚΕΣΥ όπου υπάρχει κρούσμα, για ιχνηλατήσεις.**
* **Εξασφάλιση κατάλληλης κτιριακής και υλικοτεχνικής υποδομής για τη στέγαση των ΚΕΣΥ και ΣΜΕΑΕ της Περιφερειακής μας Διεύθυνσης.**
* **Μείωση μαθητών ανά τμήμα στα Ειδικά σχολεία. Είναι απαράδεκτο να λειτουργούν τμήματα με περισσότερα από 5 παιδιά με σοβαρές παθήσεις και σε χώρους πολύ λίγων τετραγωνικών. Κατάργηση του κατώτατου αριθμού μαθητών (4) στα τμήματα των Ειδικών Σχολείων. Ο αριθμός να ορίζεται με βάση τις εκπαιδευτικές ανάγκες.**
* **Εξασφάλιση όλου του αναγκαίου προσωπικού σε ΚΕΣΥ, ΣΜΕΑΕ, ΕΔΕΑΥ.**
* **Δημιουργία Σχολιατρικής Υπηρεσίας και στελέχωσή της με τον απαραίτητο αριθμό γιατρών ώστε να καλύπτουν όλα τα σχολεία (Γενικά και Ειδικά).  Η Σχολιατρική Υπηρεσία θα λύσει όλα τα ζητήματα αντιμετώπισης επιδημιών στα σχολεία και της άμεσης υγειονομικής παρέμβασης για να μην υπάρχει εξάπλωση.**
* **Τοποθέτηση σε όλα τα σχολεία σχολικών νοσηλευτών.**
* **Άδειες στους συναδέλφους που ανήκουν σε ευπαθείς ομάδες, χωρίς τους περιορισμούς που βάζει η υπουργική απόφαση**
* **Εξασφάλιση επάρκειας σε μέσα ατομικής προστασίας σε ΚΕΣΥ και ΣΜΕΑΕ.**

**Εδώ και τώρα το Υπουργείο Παιδείας να ικανοποιήσει αυτά τα αιτήματα, αν πραγματικά θέλει να παραμείνουν ανοιχτά τα Ειδικά Σχολεία!!!!!**

 **Για το Δ.Σ.**

 **Η Πρόεδρος**  **Ο Γ. Γραμματέας**

**Κούκνακου Άννα Λασιόπουλος Αθανάσιος**